Laugardaginn 7. desember kl. 15 verða opnaðar tvær sýningar í Listasafninu á Akureyri . Annars vegar sýning Marzena Skubatz , HEIMAt , og hins vegar sýning á verkum Elínar Pjet . Bjarnason , Handanbirta / Andansbirta – valin verk úr safneign Listasafns ASÍ . „ Ísland leitar að verkafólki til starfa í sveitum landsins . “ Svo hljóðaði auglýsing frá íslenska konsúlatinu í Þýskalandi 1949 . Um það bil 900 umsækjendur svöruðu auglýsingunni og þann 5. júní 1949 sigldu um 280 konur og 79 karlar með Esjunni áleiðis til Íslands . Margar þýskar konur dvöldu lengur en til stóð og hófu jafnvel nýtt líf á Íslandi . Marzena Skubatz fór á slóðir þeirra kvenna úr þessum hópi sem enn eru á lífi og tók ljósmyndir fyrir verkefnið HEIMAt . Útkoman er ljóðrænt verk þar sem minningar og að festa rætur á nýjum stað eru kjarninn . Marzena fjallar á táknrænan og marglaga hátt um landið , konurnar og sögu þeirra . HEIMAt er ferðalag í ljósmyndum sem fer með okkur frá fortíð til samtíðar . Fjölmargir þættir tilverunnar koma við sögu í verkinu , s.s. ást , áföll , fortíðarþrá og gleymska . Einnig er hið ósagða dregið fram – þó án þess að farið sé of náið út í smáatriði . Þýski listamaðurinn Marzena Skubatz fæddist í Póllandi 1978 . Hún lauk Diploma-námi í ljósmyndun frá University of Applied Sciences og hafa verk hennar verið sýnd víðs vegar um heiminn . Meginviðfangsefni hennar í listinni er fylgnin milli sjálfsvitundar mannsins og staða . Sýningin er sett upp í samvinnu við þýska sendiráðið á Íslandi . Elín Pjet . Bjarnason ( 1924 – 2009 ) fæddist á Íslandi , ólst upp á Akureyri en bjó í Kaupmannahöfn frá 21 árs aldri til dauðadags . Hún nam myndlist við Listaháskólann í Kaupmannahöfn ; fyrst málaralist hjá Vilhelm Lundstrøm , 1945 - 1950 , síðan veggmyndagerð hjá Elof Risebye , 1958 - 1959 , og að lokum grafík hjá Holger J. Jensen 1962 . Elín tók reglulega þátt í samsýningum í Kaupmannahöfn , en sýndi aðeins einu sinni í Reykjavík ; það var ásamt Vigdísi Kristjánsdóttur vefara árið 1968 . Fyrsta einkasýningin á verkum hennar var haldin í Listasafni ASÍ 2011 . Listasafn ASÍ geymir um 550 verk Elínar ; málverk , teikningar , grafík og freskur . Sýningin í Listasafninu á Akureyri er samstarfsverkefni safnanna tveggja og þar verða sýnd nokkur valin verk úr safninu sem systursynir listakonunnar , Pjetur Hafstein Lárusson og Svavar Hrafn Svavarsson , færðu Listasafni ASÍ að gjöf eftir fráfall hennar 2009 .